1Limbah te Yesus manyarita ije paribasa hapan majar kare murid Ayue uka ewen harajur balakudoa tuntang ela nihau kaharape. 2Yesus hamauh, "Hong ije lewu aton ije hakim je dia mikeh dengan Hatalla, tuntang ie dia paduli eweh bewei. 3Hong lewu te kea aton ije biti oloh bawi balo je manyambulang manalih hakim te balaku mangat perkarae imbela. 'Dohop ih aku manaharep musohku,' koan balo te. 4Pire-pire katahie hakim te dia maku mandohop balo te. Tapi kajariae hakim te manirok, 'Aloh aku dia mikeh dengan Hatalla, tuntang dia paduli dengan eweh bewei, 5tapi awi balo toh harajur manderoh aku, labih bahalap aku mambela perkarae te. Amon dia, ie kareh raju-rajur dumah tuntang manyusah aku.' " 6Palus Tuhan hamauh, "Keleh keton mite taloh je insanan awi hakim je dia bujur te! 7Nah, en Hatalla dia handak mambela perkara ain ungkupe kabuat je mantehau Ie handau hamalem? En Ie handak malumba-lumbar katikae uka mandohop ewen? 8Percaya bewei: ie kareh bajeleng mandohop huang perkaran ewen! Tapi amon Anak Olon dumah, en magon aton Ie sondau oloh je percaya Dengae hong hunjun petak?" 9Yesus manyarita kea paribasa toh je inintu Awie akan oloh je manampayah oloh beken randah, tapi percaya arepe kabuat labih bahalap. 10Koan Yesus, "Aton due biti oloh haguet akan Human Tuhan mangat balakudoa. Ije biti te oloh Parisi, tuntang je beken te panagih pajak. 11Oloh Parisi te mendeng mangabuat tuntang balakudoa, 'O Hatalla, aku manyewut tarimakasih Akam, basa aku dia sama kilau oloh beken, je babungo, tulas, atawa pahabandong. Aku manarima kasih awi aku dia sama kilau panagih pajak te. 12Aku puasa handue ije minggo, tuntang aku manyarah Akam sapersapuluh bara kakare hasil je dinongku.' 13Tapi panagih pajak te mendeng bara kakejau tuntang ie malahan jaton bahanyi mananggera akan langit. Sambil mamarut usoke ie hamauh, 'O Hatalla, pasi aku oloh badosa toh!' " 14"Percaya bewei," koan Yesus, "katika buli huma, maka panagih pajak te ih je inarima Hatalla tapi oloh Parisi te dia inarima. Basa gagenep oloh je manggatang arepe akan imparandah; tuntang gagenep oloh je mamparandah arepe akan inggatang." 15Aton kare oloh mimbit are anak korik manalih Yesus mangat ie mimbing tuntang mamberkat ewen. Katika kare murid Yesus mitee, ewen malait kare oloh te. 16Tapi Yesus mantehau kare anak te palus hamauh dengan kare murid Ayue, "Nauhe ih kare anak korik te manalih Aku! Ela mangahana ewen, basa oloh je sama kilau toh je manjadi anak ungkup ain Hatalla. 17Ingat! Oloh je dia manaharep Hatalla sama kilau ije biti anak korik, kareh dia tau manjadi ungkup ain Hatalla." 18Ije biti pamimpin Yehudi misek dengan Yesus, "Pa Guru je bahalap, aku musti malalus en mangat tau manarima pambelom je bujur tuntang katatahie?" 19"Mbuhen ikau manyewut Aku bahalap?" koan Yesus misek ie. "Dia aton oloh je bahalap, beken bara Hatalla kabuat. 20Ikau jari katawan kare parentah Hatalla: 'Ela habandong, ela mampatei olon, ela manakau, ela mananjaro, tuntang hormat bapam tuntang indum.' " 21"Uras kare parentah te jari inumongku bara tabela," koan oloh te tombah. 22Mahining auh te Yesus hamauh, "Magon aton ije hal je musti ikau malaluse: Jual kakare ramom, tenga duite akan kare oloh je belom susah, tuntang ikau kareh mandino ramo hong sorga. Limbah te ikau dumah omba Aku." 23Tapi katika oloh te mahining te, ie kapehe ateie awi ie tatau toto. 24Yesus katawan oloh te kapehe ateie. Tagal te ie hamauh, "Bahali toto akan oloh tatau manjadi anak ungkup ain Hatalla! 25Labih gampang ije kongan onta tame rumbak pilus, bara ije biti oloh tatau tame Lewu Taheta ain Hatalla." 26Kare oloh je mahining Yesus hamauh kalote, misek, "Amon kalote, eweh je tau salamat?" 27Yesus tombah, "Taloh je dia tau akan olon, tau akan Hatalla!" 28Palus Petrus hamauh, "Ite ih! Ikei jari malihi huma serok ikei mangat omba Bapa." 29"Percaya bewei!" koan Yesus. "Oloh je jari malihi humae atawa kabalie, atawa paharie atawa indu bapae atawa anak jariae awie sinta Hatalla, 30oloh te kareh mandino baleh balipe-lipet hong wayah jetoh, tuntang hong wayah je akan dumah akae kareh inenga pambelom je bujur tuntang katatahie." 31Yesus mamumpong duewalas murid Ayue mangabuat dengan ewen ih, palus hamauh, "Hining toh! Itah metoh toh manalih Yerusalem. Hong hete kakare taloh je inyurat kare nabi tahiu Anak Olon, kareh manjadi. 32Ie kareh inyarah akan kare oloh je dia Yehudi, je kareh halalea, mahina, tuntang maluja Ie. 33Ewen kareh mangapehe tuntang mampatei Ie, tapi hong andau je kateloe Ie kareh misik." 34Kare murid Yesus jaton harati taloh samandiai te. Riman kare auh Aie te inyahokan bara ewen. Ewen jaton katawan, tahiu en Ie hakotak. 35Katika Yesus handak sampai hong Yerikho, ije biti oloh babute metoh mondok manyadakah intu saran jalan. 36Katika ie mahining oloh are te mahalau, ie misek, "En toh?" 37"Yesus, oloh Nasaret te, mahalau," koan ewen dengae. 38Maka oloh babute te mangkariak, "Yesus, anak Dawid! Pasi aku toh!" 39Kare oloh je hila baun, malait tuntang manyoho ie suni. Tapi ie mangkariak labih hai hindai, "Anak Dawid! Pasi ah aku toh!" 40Yesus tende tuntang manyoho mimbit oloh babute te manalih Ie. Katika ie sampai, Yesus misek, 41"En taloh je ingahandakm uka Aku mawie akam?" "Tuan," koan oloh te tombah, "aku handak mite." 42Palus Yesus hamauh, "Amon kalote, ite ih! Awi ikau percaya dengang-Ku, ikau keleh." 43Hemben te kea ie tau mite, palus ie omba Yesus sambil manyewut tarimakasih akan Hatalla. Katika oloh are te mite hal te, ewen uras manara Hatalla.
Copyright
Learn More
bjn_Latn zho_Hant eng_Latn